РЕГЛАМЕНТ (ЕО, ЕВРАТОМ) № 1324/2008 НА СЪВЕТА
от 18 декември 2008 година
за адаптиране от 1 юли 2008 г. на процента на вноската в пенсионноосигурителната схема за длъжностни лица и други служители на Европейските общности
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Правилника за длъжностните лица и Условията за работа на другите служители на Европейските общности, определени с Регламент (ЕИО, Евратом, ЕОВС) № 259/68 (1), и по-специално член 83а от него,
като взе предвид предложението на Комисията,
като има предвид, че:
(1)
В съответствие с член 13 от приложение XII към Правилника за длъжностните лица на 1 септември 2008 г. Евростат представи доклад за актюерската оценка за 2008 г. на пенсионноосигурителната схема, актуализиращ параметрите, посочени в споменатото приложение. Съгласно тази оценка процентът на вноската, изискван за поддържането на актюерския баланс на пенсионноосигурителната схема, е 10,9 % от основната заплата.
(2)
В интерес на актюерския баланс на пенсионноосигурителната схема на длъжностните лица и на други служители на Общностите процентът на вноската следователно трябва да се адаптира на 10,9 % от основната заплата.
(3)
В съответствие с член 12 от приложение XII към Правилника за длъжностните лица размерът на лихвения процент за изчисляване на сложната лихва представлява ефективният размер, посочен в член 10 от същото приложение, и следователно следва да бъде адаптиран,
ПРИЕ НАСТОЯЩИЯ РЕГЛАМЕНТ:
Член 1
В сила от 1 юли 2008 г., процентът на вноската, посочен в член 83, параграф 2 от Правилника за длъжностните лица, е 10,9 %.
Член 2
В сила от 1 януари 2009 г. размерът на лихвения процент от член 4, параграф 1 и член 8 от приложение VIII към Правилника за длъжностните лица и член 40, четвърта алинея и член 110, параграф 3 съответно от Условията за работа на другите служители, за изчисляване на сложната лихва е 3,1 %.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 декември 2008 година.